游白鹿贈大希先
作者：釋德洪
朝代：宋

paragraphs: 昔人隱臨湘，解跨白鹿游。
公來弔陳迹，但有林壑幽。
春風掃夕陰，雌霓飲澗湫。
披晴望形勝，衣裾空翠浮。
道人高尻揖，自陳語和柔。
烏猶爲人好，草亦能忘憂。
矧汝家臨川，共飲西津流。
欣然爲題詩，清絕如霜秋。
詩成又自錄，小字如蠅頭。
意重恐難荷，鄉義良已周。
遙乘知興耳，興罷夫何求。
我和無好語，效顰增嘆羞。